**KLAIPĖDOS MIESTO SAVIVALDYBĖS TARYBA**

**KONTROLĖS KOMITETAS**

**POSĖDŽIO PROTOKOLAS**

2022-12-23 Nr. TAR-130

Posėdis vyko 2022-12-13. Pradžia 15.00 val.

Posėdžio pirmininkas– Arvydas Vaitkus.

Posėdžio sekretorė – Marija Petrulienė.

Posėdyje (nuotoliniu būdu) dalyvavo Kontrolės komiteto (toliau – Komitetas) nariai: Arvydas Cesiulis, Arūnas Barbšys, Elida Mantulovė, Alina Velykienė, Viktor Senčila, Alvidas Šimkus. Nedalyvavo Vytis Radvila, Saulius Budinas, Aidas Kaveckis.

Posėdyje dalyvavo: Klaipėdos miesto savivaldybės (toliau – Savivaldybė) kontrolierė Daiva Čeporiūtė, Savivaldybės kontrolės ir audito tarnybos (toliau – Tarnyba) patarėjos Indrė Genienė ir Daiva Gedgaudienė. Savivaldybės administracijos Miesto tvarkymo skyriaus vedėja Inga Kubilienė.

DARBOTVARKĖ (pritarė bendru sutarimu):

1. Klaipėdos miesto savivaldybės tarybos Kontrolės komiteto 2023 metų veiklos programos aptarimas. Pranešėjas A. Vaitkus.

2. Audito „Daugiabučių namų kiemų būklės gerinimo organizavimas Klaipėdos miesto savivaldybės administracijoje“ išankstinio tyrimo ataskaitos pateikimas. Pranešėja D. Čeporiūtė.

3. Informacija apie rekomendacijų vykdymą. Pranešėja I. Kubilienė.

1. SVARSTYTA. Klaipėdos miesto savivaldybės tarybos Kontrolės komiteto 2023 metų veiklos programos aptarimas.

Pranešėjas A. Vaitkus teigė, jog Klaipėdos miesto savivaldybės tarybos (toliau – Tarybos) sprendimo projektas bus teikiamas, siekiant įgyvendinti Lietuvos Respublikos (toliau – LR) vietos savivaldos įstatymo 14 straipsnio 4 dalies 8 punkto nuorodą, jog savivaldybės tarybos Kontrolės komitetas dirba pagal savivaldybės tarybos patvirtintą veiklos programą (toliau – Programa). Pristatė komiteto nariams Komiteto 2023 metų veiklos programos projektą su 20 punktų.

E. Mantulovė teigė, kad vienas iš Programos punktų „Savivaldybės kontroliuojamų įmonių, institucijų ir įstaigų, kolegialių organų (valdybų, stebėtojų tarybų) veiklos ataskaitų ir veiklos planų svarstymas“ jau kelis kartus traukiamas, tačiau nebuvo svarstomas komitete. Siūlė netraukti į Programą, jei informacija nėra svarstoma Komiteto posėdžiuose.

A. Vaitkus sakė, kad šį klausimą kėlė ne vieną kartą Finansų ir ekonomikos komiteto posėdžiuose, dėl Savivaldybės jurisdikcijoje esančių įmonių metinių ataskaitų pateikimo. Tarybai buvo pristatomos įmonių veiklos ataskaitos vienu metu, kuomet turėtų būti atskirtos ypač didelių įmonių ir jų valdybų. Teigė, jog AB „Klaipėdos energijos“ (toliau – Įmonė) situacija yra ypač aktuali šildymo sezono metu, todėl būtų prasminga išklausyti Įmonės vadovą pasikviesti į Komitetą gauti išsamią informaciją apie problemas, finansus ir pan. Todėl tikrai manė, jog šis Programos punktas turėtų būti ir organizuoti tokių ataskaitų pristatymui ateityje.

A. Velykienė sakė, kad Tarybos nariai turėtų matyti tokių svarbių ir stambių įmonių veiklos ataskaitas, taip aiškiai suvokiant ar jos mato kainų augimą.

E. Mantulovė pritarė, jog šį punktą palikti Programoje, jeigu jis bus svarstomas ateityje.

A. Vaitkus siūlė kito posėdžio metu pasikviesti Įmonės vadovą, valdybą, stebėtojų tarybą, taip kaip numatyta Komiteto programoje, jog jie pateiktų informaciją Komitetui apie esančią situaciją dėl kylančių klausimų su įmonės veikla bei vadovo darbo sutarties pratęsimo galimybes, bei išgirsti Savivaldybės administracijos vadovų aiškią poziciją tais klausimais.

A. Velykienė siūlė, jog tuo pačiu būtų pateikti lūkesčių raštai, Įmonės akcininkų sutartys, kurioje matytųsi, kokiais principais valdoma įmonė bei strateginį Įmonės veiklos planą, jog būtų galima pamatyti kas buvo suplanuota ir padaryta.

A. Vaitkus teigė, kad asmeniškai inicijuos šio klausimo aptarimą kitame posėdyje.

A. Vaitkus siūlė pritarti Klaipėdos miesto savivaldybės Kontrolės komiteto 2023 metų veiklos programai ir parengti sprendimo projektą Savivaldybės tarybai (BALSAVO: už – 7 (A. Vaitkus, A. Cesiulis, V. Senčila, A. Šimkus, A. Velykienė, E. Mantulovė, A. Barbšys) prieš – 0, susilaikė – 0). Pritarė, bendru sutarimu.

NUTARTA. Pritarti Klaipėdos miesto savivaldybės Kontrolės komiteto 2023 metų veiklos programai ir parengti sprendimo projektą Savivaldybės tarybai.

2. SVARSTYTA. Audito „Daugiabučių namų kiemų būklės gerinimo organizavimas Klaipėdos miesto savivaldybės administracijoje“ išankstinio tyrimo ataskaitos pateikimas.

Pranešėja D. Čeporiūtė teigė, kad vadovaudamasi LR vietos savivaldos įstatymo 27 str. 9 d. 9 p., teikia veiklos audito„Daugiabučių namų kiemų būklės gerinimo organizavimas Klaipėdos miesto savivaldybės administracijoje“ 2022-12-05 išankstinio tyrimo ataskaitą. Įvertinus išankstinio tyrimo metu nustatytas galimas problemas bei rizikas, kurios kartojasi ir atitinka ankstesnių Tarnybos auditų metu nagrinėtus klausimus (objektų eiliškumo nustatymas, sutarčių vykdymo kontrolė, garantinio laikotarpio kontrolė, metinių veiklos planų vykdymas ir rodiklių skaičiavimas) bei tai, kad šiuo metu situacija dėl jų yra pasikeitusi ar keičiasi (priimti nauji nacionaliniai ir vietiniai teisės aktai, įgyvendintos rekomendacijos ar rengiamasi jų įgyvendinimui) vertiname, kad tęsti auditą netikslinga, kadangi tolesnis pagrindinis tyrimas neduos pridėtinės vertės ir laukiamo audito poveikio.

A. Vaitkus sakė, kad ataskaitoje buvo nurodyta, jog „Rengiantis vykdyti daugiabučių namų kiemų tvarkymą buvo planuota kiemuose atlikti atskirus darbus pagal poreikį: apšvietimo įrengimas; automobilių stovėjimo aikštelių praplėtimas/įrengimas; kiemo asfalto dangos sutvarkymas; kiemo šaligatvių ir pėsčiųjų takų sutvarkymas; lietaus nuotekų sistemų tvarkymas; vaikų žaidimo aikštelių atnaujinimas/įregimas; sporto aikštelių atnaujinimas/įrengimas; medžių ir krūmų genėjimas ir šalinimas. Tačiau vėliau nuspręsta kiemų tvarkymą vykdyti kompleksiškai.“ Klausė kada pradėjo vykdyti kiemų tvarkymą kompleksiškai?

I. Kubilienė atsakė, kad kompleksiškai pradėtas vykdyti kiemų tvarkymas prieš porą metų. Naujuose projektuose įeina platesnis kiemų tvarkymas, kurių numatyta virš 20 ir jų vertė didesnė nei vienas milijonas. Ankstesnėje tvarkoje buvo tvarkoma po sritį, kaip automobilių stovėjimo aikštelių praplėtimas/įrengimas ar apšvietimo įrengimas.

V. Senčila klausė, ar prieš pradedant tvarkyti kiemus yra projektuojami inžineriniai tinklai.

I. Kubilienė teigė, jog naujuose projektuose jau yra numatoma inžineriniai tinklų tvarkymas.

A. Vaitkus teigė, kad naujai sutvarkytame Rumpiškės kvartale gyventojai skundžiasi dėl po tvarkymo atsiradusių lietaus nuotekų problemos. Ar projektas atitiko visus keliamus reikalavimus ir ar yra planas jį sutvarkyti?

I. Kubilienė sakė, kad tai yra Europos sąjungos projektas, kuris apėmė teritoriją, tačiau neapėmė daugiabučių namų tvarkymo. Nustatyta po ekspertizių, jog problemos dėl lietaus nuotekų yra vieno namo problema. Pastebėjo, jog namas šių problemų nebeturi, namo gyventojai susitvarkė savo jėgomis. Kito namo ekspertizė parodė, jog šulinio projektavime buvo atlikti neteisingi darbai, šie darbai bus tvarkomi ir atliekami su rangovu bei namo administratoriumi.

A. Vaitkus sakė, kad Savivaldybės administracija turėtų stebėti namų renovacijos procesus ir juos kontroliuoti padedant gyventojams. Siūlė rekomenduoti Savivaldybės administracijai formalizuoti sprendimą vykdyti kiemų tvarkymą kompleksiškai.

A. Vaitkus siūlė pritarti siūlymui: rekomenduoti Savivaldybės administracijai formalizuoti ir vykdyti kiemų tvarkymą kompleksiškai (BALSAVO: už – 7 (A. Vaitkus, A. Cesiulis, V. Senčila, A. Šimkus, A. Velykienė, E. Mantulovė, A. Barbšys) prieš – 0, susilaikė – 0). Pritarė, bendru sutarimu.

NUTARTA. Siūlyti rekomenduoti Savivaldybės administracijai formalizuoti ir vykdyti kiemų tvarkymą kompleksiškai.

3. SVARSTYTA. Informacija apie rekomendacijų vykdymą.

Pranešėja I. Kubilienė teigė, kad Tarnyba 2022-03-28 pateikė audito „Klaipėdos miesto viešųjų teritorijų tvarkymo ir priežiūros organizavimas“ ataskaitą. Šioje ataskaitoje buvo pateiktos 7 rekomendacijos, kurias būtina įgyvendinti iki 2022-12-31. Pateikė rekomendacijų įgyvendinimo plano įgyvendinimą nurodydama, jog visos 7 rekomendacijos buvo įgyvendintos konsultuojantis su Tarnyba, paskutinė rekomendacija įvykdyta 2022-12-08 „Patvirtintas Klaipėdos miesto savivaldybės administracijos Miesto tvarkymo skyriaus eksploatuojamų objektų ir vykdomų darbų (teikiamų paslaugų) kontrolės aprašas“.

A. Vaitkus domėjosi dėl Klaipėdos gatvių valymo šaltuoju metų laiku, nes nebuvo laiku sureaguotą į situaciją.

I. Kubilienė teigė, kad šiuo metu laikinai Klaipėdos gatves valo UAB Klaipėdos autobusų parkas. Nuo sausio mėnesį galimai bus naujos įmonės, kurios valys ir prižiūrės gatves, miestą padalinus į tris dalis.

A. Vaitkus sakė, kad turbūt visiems šiems reikalams reikėtų skirti atskirą posėdį.

NUTARTA. Informacija išklausyta.

Posėdžio pabaiga 16.10 val.

Posėdžio pirmininkas Arvydas Vaitkus

Posėdžio sekretorė Marija Petrulienė